Drie gevonnis vir Ekurhuleni-tenderbedrog van R21,8 miljoen(Foto: SOE/Twitter) Twee voormalige werknemers van die Ekurhuleni-metro en ’n sakeman is Woensdag in die gespesialiseerde handelsmisdaadhof in Pretoria gevonnis vir tenderbedrog van R21,8 miljoen. Velero David (36), Nilesh Singh (49) en Andrew Mphushomadi (46) is gesamentlik tot 36 jaar direkte gevangenisstraf gevonnis. Lumka Mahanjana, woordvoerder van die Nasionale Vervolgingsgesag (NVG) het gesê die drie is skuldig bevind aan bedrog, korrupsie en die besit van opbrengs van onwettige aktiwiteite. David, eienaar van Meropa Sechabeng Technology, is tot 10 jaar tronkstraf gevonnis vir bedrog en 15 jaar direkte gevangenisstraf vir korrupsie. Singh, ’n voormalige IT-bestuurder van die metro, is tot 10 jaar vir bedrog en 15 jaar direkte gevangenisstraf vir korrupsie gevonnis. Die landdros het gelas dat die vonnisse samelopend uitgedien word. Mphushomadi, voormalige senior IT-bestuurder van die metro, is tot 10 jaar gevangenisstraf gevonnis, waarvan vier jaar opgeskort is. Meropa Sechabeng Technology, verteenwoordig deur David, en Nanga Transport, verteenwoordig deur Princes Dlongolo, Mphushomadi se vrou, is ’n boete van R600 000 opgelê, wat ten volle vir vyf jaar opgeskort is. Die Ekurhuleni-metro het in September 2007 ’n kontrak geadverteer vir die verskaffing, installering en instandhouding van rekenaar- en rekenaarhulpkomponente. Meropa, wat eers op 15 Junie 2007 geregistreer is, het die tender van R21 miljoen op 7 April 2008 gekry. David het in sy boddokumente verklaar dat hy geen betrekkinge het met persone betrokke by die evaluering en beoordeling van die bod nie. David en Singh is egter verwant en Singh was by Meropa betrokke terwyl David en Mphushomadi ’n sakeverhouding gehad het. Met vonnisoplegging het die landdros gesê bedrog, diefstal en korrupsie het ’n verwoestende uitwerking op die land en bedreig die grondwetlike orde, en die howe moet dit daarom ferm hanteer. Die veroordeelde bedrieërs se aansoek om verlof tot appèl sal op 26 Mei aangehoor word. Mondli Gungubele, minister in die presidensie, het gesê die uitspraak sal dien as ’n afskrikmiddel vir enige persone wat by enige vorm van korrupsie betrokke is. Volgens Gungubele is die vonnis ’n bewys van die daadwerklike stappe wat die regering sal doen om korrupte aktiwiteite bloot te lê en te straf. “Die bekamping van korrupsie en die bevordering van goeie bestuur is ’n fundamentele prioriteit van hierdie administrasie. Staatsamptenare moet korrupsie met mening uitroei, en ’n kultuur van dienslewering en uitnemendheid skep. Daar word baie werk deur die regering en sy vennote gedoen om hierdie plaag te beveg, en ons is vol vertroue dat ons meer skuldigbevindings in korrupsieverwante sake sal sien. Ons loof die spesiale ondersoekeenheid en die regstelsel vir hul puik werk,” het Gungubele bygevoeg.